“Na waŋgra ŋga wolo e pra kre, e chin na mi pe klu mu pra.
Na e na pe waŋgra wolo kre, waŋgra wolo we naa e kee chaa, na pe wolo lɛ yire. La, ŋga mi e wɔ mu yili waŋgra nu, a e n pe pe wolo na kre, kre ki tia pe e pra.
E kee ŋga ndaa yo e pan kre sɔɔnri, na sumifun n wɛ u tafun na. Na pe tia ni kala nya kre, pie ti mbe e kala nya ma na. A na pe li ni kee na kre, kena pie li e wee na na.
Pie ti mbe e kanyana nyjɛ kro nya, ŋga e pe ni wolo, a pe n ŋmba u ni tun wre chin kre ndra na.
Na ni nsra pan mu paara pe pan, ka pia na sisam pimi li. La, fuŋgaami ŋga, pe n wa sisam nyu wɔɔ ka ni na.
Ŋmba u ni pra kre, u ni Lɛ wre pra na.
Ni kee nyjɛ ndro n da mu pe tun pe, a pe nya. Na kre ma, ka pe n pimi li. La ni yire kee nyjɛ pe a pe nya, mu je mu mi na ni lɛ wre pra.
Kre kee ŋga fna mbe pe ma, mbe ki ti ŋga pra nyunɔ pe mbra yire nu mu tɛɛ yire pe kpra mbo, ‘Pe ni pra finfin.’
Yafun ŋmba mbe tun wre we pan, Kpra Ŋumu ŋmba u yiri Ndoo wre pan kre, wre we ni dansiɛrɛ li.
A yire chɔɔ we ni dansiɛrɛ li na. Ŋgi na, mi na yire lɛ, mu yire jle kre.”
“Ni yire kee nyjɛ yo e pan, imi kie pe mbe yaa ndru kro.
Nyjila ka paan, mbe pe e wɔ mbe yili pe fninyinyi nu, hali ŋmba we na e kuu kre we na jawa na Nyiɛkpɔɔ tnumu u tuni.
Pie yire kee nyjɛ pe e na. Ŋgi na hin? Pe n ni Lɛ wre chin, mbaa yo mi pie chin.
La, ni yire kee nyjɛ yuu e pan, na yi nyjila waa da, mbe e sɔɔnri na ndaa yi yo. Ŋga nii wa e jaara kre ki tia ni n klu mu yire kee nyjɛ yo e pan.”